Á þriðja tug slösuðust, þar af sex alvarlega, þegar sprenging varð við fjölbýlishús í miðborg Gautaborgar í nótt. Líklegt þykir að sprengju hafi verið komið fyrir við húsið.
Sex slösuðust alvarlega og að minnsta kosti tuttugu minna þegar öflug sprenging varð utan við fjölbýlishús í miðborg Gautaborgar í Svíþjóð í nótt. Hundruð íbúa voru flutt á brott. Frumrannsókn á ástæðu sprengingarinnar hófst í morgun. Lögregla segir enga eðlilega skýringu enn hafa fundist.
Íbúar fjölbýlishússins og í nágrenni þess vöknuðu af værum blundi þegar öflug sprenging kvað við. Einn þeirra, Christian Olsson, segist hafa hrokkið upp, er klukkuna vantaði tuttugu mínútur í fimm, þegar hann heyrði hávært glamur.
Við sprenginguna gáfu hurðir þriggja stigaganga sig og eldur blossaði upp í þeim. Nokkrir íbúar hússins stukku út um glugga. Öðrum var fylgt út í flýti. Sex reyndust vera alvarlega slasaðir. Tuttugu til viðbótar voru fluttir á sjúkrahús og læknar gerðu að sárum nokkurra á staðnum. Slökkvistarf tók margar klukkustundir. Rannsókn á ástæðum sprengingarinnar gat ekki hafist fyrr en að því loknu. Lögreglan sagði á fundi með fréttamönnum í morgun að gasleki hefði ekki valdið sprengingunni og engin eðlileg skýring fundist á henni. Því væri ekki útilokað að öflugri sprengju hefði verið komið fyrir í garðinum.
Á þriðja tug slösuðust, þar af sex alvarlega, þegar sprenging varð við fjölbýlishús í miðborg Gautaborgar í nótt. Líklegt þykir að sprengju hafi verið komið fyrir við húsið.